polyglot-tagger/wikipedia-language-snippets-filtered huggingface dataset:
ཡང་ངེད་རང་རྣམས་ལ་དཀོན་མཆོག་གིས་ཐུགས་རྗེས་ཅིག་གཟིགས་ལས་ཆེ། དེ་མིན་དབུས་གཙང་གི་སེམས་ཅན་སྡུག་ཏུ་འཇུག་མི་དགོས་གསུངས་པ་ཙམ་མ་གཏོགས། ཕ་རོལ་ལ་ཚིག་རྩུབ་དང༌། སྐྱོན་བརྗོད། ངག་འཆལ། ཀྱལ་ཁ་ཙམ་ཡང་གསུངས་པར་དགྲ་གཉེན་སུས་ཀྱང་ཚོར་བའི་རིས་མི་འདུག་ཅིང༌། གཞན་གྱིས་ཞུ་ནན་ཆེས་ན་ཐུགས་སུན་པ་འམ།
འབྲོགས་པའི་རྣམ་པས་སྐུ་ཉིད་གཅིག་པུར་མི་མེད་ཀྱི་རི་བྲག་ནགས་ཚལ་དག་ལ་གཤེགས་པས། འཇིག་རྟེན་གྱི་ཞེན་རྒྱུས་ཆེ་བ་རྣམས་འཇིག་རྟེན་ཕྱོགས་ནས་བློ་ཁ་མི་རྫོགས་ཀྱང༌། ཆོས་ཕྱོགས་ནས་དགྲ་གཉེན་བར་མ་ཐམས་ཅད་དད་པ་ཇེ་ཆེར་འགྱུར་ཞིང་རིམ་གྱིས་བྱང་ཆུབ་ཀྱི་སྐལ་པ་ཅན་དུ་མཛད་དོ།།
སངས་རྒྱས་སྲས་རྣམས་ཤིན་ཏུ་བྱ་དཀའ་དེ་བཞིན་མི་ཡི་གནོད་ཀུན་བཟོད། །མཐོ་རིས་གཉེར་དང་མི་ནུས་པས་མིན་འཇིགས་པས་མ་ཡིན་ཕན་ལྟས་མིན། །བཟོད་པ་བླ་ན་མེད་པས་སྐྱེ་བོ་བྱང་ཆུབ་གསུམ་ལ་བཀོད། །བཟོད་པ་ཡེ་ཤེས་ཀྱིས་ཡོངས་ཟིན་པས་འཇིག་རྟེན་དག་ན་མི་ཟད་བཞག།མདོ་རྒྱན་ལེའུ་༡༧
ཡང་རྗེ་འདི་ཉིད་ནི་ལྷག་པའི་བསམ་པ་བསྐུལ་བའི་མདོ་ལས། ལྔ་བརྒྱ་མཐའ་མའི་ཚེ་བྱང་ཆུབ་སེམས་དཔའ་ཆེན་པོ་རྣམས་ཀྱིས་སྤངས་ཤིང་བསླབ་པར་བྱ་བའི་ཆོས་གསུངས་པ་ལས་མ་གཡོས་པར་འཁོར་དང་འདུ་ལོངས་བསྡུ་བ་སོགས་ཅི་ཡང་མི་མཛད་པས། འཁོར་གྱི་ཚོགས་དྲག་ཞན་སུ་ལ་ཡང་འགུག་འདྲེན་ཞལ་བརྡའ་ཙམ་ཡང་མི་གསུངས་ཀྱང༌། སྐུའི་སྐྱེས་རབས་དཔག་ཏུ་མེད་པ་ནས་སྨོན་ལམ་དམ་ཚིག་གི་རྟེན་འབྲེལ་མ་ཆུགས་པ་དང༌། སྐྱེ་བ་ལ་རང་དབང་ཐོབ་པའི་ཕྱིར།
རྒྱལ་བ་ཀུན་གྱི་ཡབ་དེ་བཞིན་གཤེགས་པ་སྣང་བ་མཐའ་ཡས་ཀྱི་རྣམ་པར་སྤྲུལ་པ་ཞྭ་དམར་ཅོད་པཎ་འཛིན་པ་དང༌། དཔའ་བོ་རིན་པོ་ཆེ། སི་ཏུ་རིན་པོ་ཆེ། རྒྱལ་ཚབ་རིན་པོ་ཆེ་ལ་སོགས་པ་སྐྱེ་བ་ལ་རང་དབང་འབྱོར་བས། རིམ་པ་བཞིན་རྗེ་ཉིད་ཀྱི་ཞབས་འབྲིངས་སུ་སྐྱེ་བ་བཞེས་ནས། སངས་རྒྱས་དང་བྱང་ཆུབ་སེམས་དཔའི་དཀྱིལ་འཁོར་གྱི་ལྷ་ཚོགས་འཁོར་ཚོམ་བུ་གྲངས་མེད་པ་དང་བཅས་ནམ་ཡང་ཉམས་པ་མེད་པར་ཞིང་ཁམས་གཅིག་ཏུ་ཚོགས་པ་འདི་ལྟ་བུ་ནི། ས་ཆེན་པོ་ལ་གནས་པའི་གྲབ་རྟགས་དཔག་ཏུ་མེད་པ་སྟེ། ཤེས་ལྡན་ཐམས་ཅད་ཀྱིས་ཡིད་རབ་ཏུ་ཆེས་ཤིང་དད་པའི་གནས་སོ།།
དེ་ཡང་མདོ་སྡེ་རྒྱན་ལས། དེ་ནི་ཚོགས་མཆོག་ནང་དུ་ཏིང་ངེ་འཛིན། །དཔག་མེད་རྣམ་པར་རོལ་པ་ཀུན་སྟོན་ཅིང༌། །བཟོ་དང་སྐྱེ་དང་མཆོག་གི་སྤྲུལ་པ་ཡིས། །སེམས་ཅན་རྣམས་ཀྱི་དོན་དུ་དུས་ཀུན་གནས། །ཡེ་ཤེས་དག་ལ་དབང་ཕྱིར་ཞིང་རྣམས་ནི། །ཇི་ལྟར་འདོད་བཞིན་བསྟན་ཕྱིར་དག་པ་འཐོབ། །མདོ་རྒྱན་ལེའུ་༨
ཅེས་གསུངས་སོ། །དེ་ལྟར་སེམས་དཔའ་ཆེན་པོ་སྨོན་ལམ་དང༌། བསོད་ནམས་ཀྱི་སྟོབས་དཔག་ཏུ་མེད་པ་དེ་དག་ཀྱང་རྒྱལ་བའི་ཞབས་འབྲིང་དུ་ཕེབས་པ་དང༌། དེ་ལ་དེ་བརྟེན་གྱིས་བཞུགས་སྒར་གྱི་ཚོགས་ཀྱང་འདུས། རྒྱ་ནག་དང༌། ལྗང་དང༌། བོད་ཆེན་པོ་རྣམས་ནས་ཀྱང༌། དད་ཅན་གྱི་འབུལ་སྟོབས་སྣ་ཚོགས་རང་ཤུགས་ཀྱིས་འབྱུང་བས། ཕ་རོལ་རྣམས་པར་གནོན་པའི་དཔུང་དང༌། ནོར་སོགས་གང་ཡང་མི་དགོས་པར་སངས་རྒྱས་དང༌། བྱང་ཆུབ་སེམས་དཔའི་འབྱོར་བའི་སྟོབས་ལྷུན་གྱིས་གྲུབ་པས་འཇིག་རྟེན་སྐྱོང་བ་དག་གི་དཔལ་འབྱོར་ཡང་ཟིལ་གྱིས་གནོན་པར་ནུས་ཏེ།
ཉན་ཐོས་རྣམས་ཀྱི་འབྱོར་པས་ནི། །འཇིག་རྟེན་པ་དག་ཟིལ་གྱིས་གནོན། །རང་སངས་རྒྱས་ཀྱི་འབྱོར་པ་ཡིས། །ཉན་ཐོས་ཀྱི་ཡང་ཟིལ་གྱིས་གནོན། །དེ་ཡིས་བྱང་ཆུབ་སེམས་དཔའ་ཡི། །འབྱོར་པའི་ཆར་ཡང་མི་ཕོད་དོ། །དེ་ཡིས་དེ་བཞིན་གཤེགས་པ་ཡི། །འབྱོར་པའི་ཆར་ཡང་མི་ཕོད་དོ། །སངས་རྒྱས་རྣམས་ཀྱི་འབྱོར་པ་ནི། །གང་གི་གང་དུ་ཇི་ལྟར་དང༌། །ཇི་ཙམ་དུས་གང་འཇུག་པ་ནི། །བསམ་ཡས་དཔག་ཏུ་མེད་པར་འདོད།།མདོ་རྒྱན་ལེའུ་༡༠
གཞན་ཞབས་འབྲིང་ཡང་ཆེར་མི་དགོས། བཀྲེས་སྐོམ་ཚ་གྲང་སྐྱོ་ངལ་གྱི་སྣང་བ་གང་ཡང་མེད་པ། གླང་པོའི་དབང་པོ་འམ་བསེ་རུ་ལྟ་བུ་རི་དྭགས་ཅང་ཤེས་ལྟར། སྡིག་ཅན་གྱི་བརྫི་ཕྱོགས་ཙམ་ལ་ཡང་བག་ཡོད་པས་འཛེམ་ཞིང་བརྩོན་འགྲུས་དང༌། ཏིང་ངེ་འཛིན་དང༌། ཤེས་རབ་དང༌། སྙིང་སྟོབས་སྲན་ཐུབ་པས་སྦྲུལ་དང༌། གཅན་གཟན་གྱིས་གང་བའི་འབྲོག་དགོན་འཇིགས་སུ་རུང་བ་དག་ཏུ་ཡང་གཅིག་པུར་ཕེབས་ཤིང༌། དེ་དག་ཏུ་བཞུགས་པ་ལ་སྐྱོ་བའི་སྣང་བ་ཙམ་ཡང་མེད་པར་གདའ།
བརྩོན་འགྲུས་ཆེ་དང་སྡུག་བསྔལ་དང༌། །ཁྲེལ་དང་བརྟན་ལ་བསྟེན་པ་སྟེ། །བྱང་ཆུབ་ཆེ་ལ་འདུན་པ་དག། །བློ་ལྡན་གཞན་གྱིས་མི་སྐྱོ་བ། །ས་རྣམས་ལ་ནི་མ་རྫོགས་དང༌། །རྫོགས་དང་ཤིན་ཏུ་རྫོགས་པར་འདོད།། མདོ་རྒྱན་ལེའུ་༡༩
ཡང་དེ་བཞིན་གཤེགས་པས་གདུལ་བྱ་རྨུ་རྒོད་དག་འདུལ་བའི་ཕྱིར། དབང་པོའི་བྲག་ཕུག་བརྟེན་ཅིང༌། འཇུག་སྲེད་ཀྱི་རྒྱལ་པོའི་ཞིང་དུ་གཤེགས་པ་ལྟར། རི་བོ་རྩེ་ལྔ་ལ་ཡང་ཕེབས་ཡོད་པ་འདྲ་ཟེར་ཞིང༌། རི་བོ་བྱ་རྐང་དུ་གྲགས་པ་ལ་ནི་ངེས་པར་ཕེབས་འདུག །གཞན་ཡང་གནས་རི་མང་པོ་ལ་གསང་སྟབས་ཀྱིས་ཕེབས་ནས་དེ་དག་གི་ནགས་ཁྲོད་སྨན་ལྗོངས་བྲག་ཕུག་སྣ་ཚོགས་སུ་ཡང་གཅིག་པུར་བཞུགས་ནས། ཏིང་ངེ་འཛིན་གྱི་རྩལ་སྦྱོངས་ཏམ་པུ་རའི་སྒྲ་ཙམ་ལ་བརྟེན་ནས་བྱ་དང་རི་དྭགས་དང༌། མི་མིན་དག་ལ་ཆོས་ཀྱི་འབྲེལ་བ་ཙམ་རེ་གསུངས་ཀྱིས་ཡོད་པ་འདྲ་ཟེར།
ཞེས་པའི་བསྔགས་བརྗོད་དོན་དང་མཐུན་པ་སྟེ། སྐལ་ལྡན་སུ་ཞིག་གིས་གསོལ་བ་བཏབ་ཀྱང༌། ཐག་ཉེ་རིང་མེད་པར་ཐུགས་རྗེས་བསླུ་མེད་དུ་གཟིགས་པ་ཚུལ་འདིས་མཚོན་ཅིང༌། དགྲ་གཉེན་བར་མའི་སེམས་ཅན་ཐམས་ཅད་ལ་ཉེ་རིང་མི་མངའ་བའི་བཏང་སྙོམས་ཆེན་པོའི་ཏིང་ངེ་འཛིན་གྱི་རང་ཕྱོགས་འཛིན་གྱི་བློའི་སྤྱོད་ཡུལ་ལས་འདས་པ་རིས་མེད་ཀྱི་རྣམ་འགྱུར་བྱང་ཆུབ་སེམས་དཔའི་སྤྱོད་པ་སྣ་ཚོགས་ཀྱིས་འཚོ་ཞིང་བཞུགས་པའི་གཏམ་ཐོས་པས་དད་པའི་ཤུགས་ཆེན་པོ་གཡོས་ལ་ཕྱོགས་དེར་བསྟན་འགྲོའི་དོན་རྒྱ་ཆེར་མཛད་པའི་གཏམ་འདི་དག་བཤད་དོ།།
དེ་ཡང་རྗེ་ཉིད་ཀྱིས་ལྗོངས་ཞབས་པའི་ཕྱོགས་འདི་དག་གི་གནས་རི་བྲག་ནགས་ལྗོངས་ཕལ་མོ་ཆེ་ཞབས་ཀྱིས་བཅགས་ཤིང་གཟིགས་པས་རྒྱ་ལྗང་གི་མཚམས་ཀྱི་བས་མཐའ་ཆེན་པོ་རྒྱ་ཐང་པ་ཞེས་པ་འམ་མིང་གཞན་ལྗངས་ཀྱི་སྐད་དུ་ཁོ་ཚེ་ཞེས་བྱ་བའི་ས་ཕྱོགས་དབེན་ཞིང་དུག་ཚད་ཆུང་ལ་སྤྱན་ཞོད་འཇགས་པར་བྱུང་སྟེ་བསྟི་གནས་སུ་མཛད་དོ།།
གཞན་དགོངས་པའི་དབྱིངས་སུས་ཀྱང་རྟོགས་དཀའ་ཞིང༌། འདོད་པ་ཆུང་བ་དང༌། ཆོག་ཤེས་པ་ལ་ཐུགས་དགྱེས་པའི་རྣམ་འགྱུར་གྱིས་བཞུགས་གནས་དེ་ཡང༌། གྲོང་གི་བསྟི་གནས་མེ་ཏོག་ཟླུམ་ར་ལྟ་བུ་མ་གཏོགས། རྒྱ་ཆེར་མ་གནང་ཞིང༌། ནགས་ལྗོངས་དབེན་གནས་སྣ་ཚོགས་ལ་ཕེབས་པ་ལས། སྐབས་ཤིག་གནག་རྫི་ཞིག་གིས་ལམ་རྒྱུས་ཞུས་ཏེ། རྒྱ་ཐང་ཞོ་སྟོད་སྒང་ཞེས་བྱ་བའི་བྲག་ཕུག་ཞིག་ཏུ་ཕེབས་པས་བྲག་ལ་དབུའི་རྗེས་གསལ་བར་བྱུང་སྟེ། སྐྱེ་བོ་མང་པོས་ཡང་ཡང་མཇལ་ཞིང༌། དད་པ་དང་ངོ་མཚར་དུ་བྱེད་དོ།།
རྗེ་ཉིད་ནི་ཚུལ་དེ་ལྟ་བུ་དག་མཆོག་ཏུ་འཛིན་པ་མི་མངའ་ཞིང་གང་ཤར་བཟོ་མེད་སྣང་བ་གདོང་དེད་གང་བྱུང་ལམ་ཁྱེར་མ་གཏོགས། འཇིག་རྟེན་གྲགས་འདོད་རྣམ་གཡེང་ཅི་ཡང་མི་བཞེད་ཀྱང་རྒྱལ་བ་ཀརྨ་པ་ལྗང་ཕྱོགས་ན་ཕེབས་སོང་ཞེས་པའི་སྙན་གྲགས་ཀྱིས་ཕྱོགས་ཀུན་ཏུ་ཁྱབ་ཅིང༌། རི་བྱ་རྐང་དང༌། ཨུ་ར་ཤན་དང༌། འོག་མིན་ཤན་ལ་སོགས་པའི་གནས་རི་སྣ་ཚོགས་ལ་བཞུགས་པའི་དྲང་སྲོང་དང༌། གྱང་ཅུ་དང༌། ཧ་ཤང་དད་པའི་རྣམ་རིག་ཅན་ཐམས་ཅད་ཉིད་ཀྱི་ཞལ་བལྟ་བར་འདོད་ཅིང་ལྗང་གི་ཕྱོགས་སུ་དད་པའི་ཐལ་མོ་སྦྱོར།
ཡང་རྗེ་ཉིད་ཟང་ཟིང་གི་ནོར་གཞན་ལ་དགྱེས་ཚོར་མི་སྣང་བར། གནས་རི་སྣ་ཚོགས་ལ་དགྱེས་པར་རིགས་ཏེ། སླར་རྒྱ་ནག་རི་བོ་རྩེ་ལྔའི་བཀོད་པ་རི་སོ་སོ་ཐོག་སོ་གང་ཙམ་ཡོད་པ། ཙན་དན་ལས་གྲུབ་ཅིང་འཕྲུལ་ཁ་སྒྲིགས་པའི་བཟོ་བཀོད་ངོ་མཚར་ཆེ་བ་སོགས་འབུལ་ཞིང༌། བཀྲ་ཤིས་ཁྲི་སྒོའི་ཕྱོགས་རྒྱ་ནག་ཕོ་བྲང་དུ་ཕེབས་པའི་གསོལ་བ་ཡང་ཡང་འདེབས་སོ།།
དེ་ནས་རྒྱལ་པོ་རང་ཉིད་ཀྱང་བློན་པོའི་ཚོགས་སུམ་བརྒྱ་དང་བཅས་ཐམས་ཅད་ཀྱང་དར་གྱི་ལ་ཐོད་དང༌། ཟ་འོག་གི་གོས་བརྩེགས་མ་ཡིད་དུ་འོང་བ་གྱོན་ཅིང་ལག་པ་གཡས་སུ་རིན་པོ་ཆེ་ལ་སོགས་པའི་མེ་ཏོག་གི་ཆུན་པོ་དང༌། གཡོན་དུ་རིན་པོ་ཆེའི་སྤོས་ཕོར་དྲི་བཟང་པོའི་དུད་སྤྲིན་གཡོ་བཞིན་དུ། རྒྱང་གྲགས་ཙམ་གྱི་བར་དུ་ཕེབས་བསུ་ལ་རྐང་ཐང་གིས་འོངས་སོ། །ཕན་ཚུན་རིང་པོ་ནས་སྐྱེ་བོའི་ཚོགས་ཆེན་པོ་ངོ་མཚར་གྱི་བལྟད་མོ་བལྟ་ཞིང་དད་པའི་གསོལ་བ་འདེབས་པར་བྱེད་དོ།།
རྗེ་ཉིད་ཚངས་པར་སྤྱོད་པ་དྲི་མ་མེད་པའི་བརྟུལ་ཞུགས་ངུར་སྨྲིག་གི་རྒྱལ་མཚན་ཚུལ་ཁྲིམས་ཀྱི་དྲི་བཟང་ཐུལ་བཞིན་པའི་ཀུན་ཏུ་སྤྱོད་པ་ཞི་ཞིང་དུལ་ལ་སྙིང་རྗེ་ཆེན་པོའི་ཏིང་ངེ་འཛིན་གྱི་ལྟ་སྟངས་འགྲོ་བ་ཐམས་ཅད་ལ་གཟིགས་ཤིང༌། དགེ་འདུན་སྟོང་ཕྲག་མང་པོའི་ཞབས་འབྲིང་དང་བཅས་རྟ་དར་གདུགས་རྒྱ་གླིང་ལ་སོགས་པ་གཟི་བརྗིད་ཀྱི་བཀོད་པ་ཆེན་པོས་ཕེབས་སོ།།
དེའི་ཚེ་བཞུགས་ཡུལ་རྒྱལ་པོའི་ཕོ་བྲང་དང་ཉེ་བའི་ཕྱོགས་ཞིག་ཏུ་ཆེད་དུ་བཟོས་ཏེ། མེ་ཏོག་དང་ལྗོན་ཤིང་ཡིད་དུ་འོང་བ་མང་པོས་བརྒྱན་པའི་རྭ་བ་ཕྱི་ནང་མང་པོ་ཡོད་པ་འདོད་ལྷའི་སྐྱེད་མོའི་ཚལ་ལྟ་བུར་བྱས་སོ། །དེར་ཅུང་ཟད་བཞུགས་ཤིང༌། སྐྱེ་བོ་མང་པོའི་འདུ་ཚོགས་ཀྱིས་ཐུགས་སུན་པས་མཚན་གཟིམས་དབེན་པ་གཞན་ཞིག་ཏུ་གནང་ངོ༌།།
དེ་ནས་རྒྱ་འབུལ་ཆེན་མོ་རྒྱལ་པོ་རང་གི་བསམ་པར། ཕོ་བྲང་གི་ཕྱིར་སྐྱེ་བོ་མང་པོས་མཐོང་སར་བྱེད་འདོད་པ་ཡོད་འདུག་ཀྱང༌། རྟེན་འབྲེལ་གྱི་ཆེ་བ་ལ་དགོངས་ནས་ཕོ་བྲང་གི་ནང་དུ་ཕེབས་ནས་བཞེས་སོ།།
ཡང་ཉིན་གཅིག་རྒྱལ་བུས་གསེར་གར་བུའི་རྡོ་རྗེའི་རྒྱའི་ཕྲེང་བ་ལ་སོགས་པ་འབུལ་བའི་སྟོབས་ཆེན་པོ་བྱས་ཤིང༌། རྗེ་ཉིད་ཀྱི་བརྟན་བཞུགས་ཕྱོགས་བཅུའི་རྒྱལ་བ་མ་དུང་ཕྱུར་དང༌། མ་ཎི་དུང་ཕྱུར། སྨོན་ལམ་རྣམ་གསུམ་དུང་ཕྱུར་དང༌། སེམས་ཅན་དུང་ཕྱུར་གྱི་སྲོག་བླུ་བ་དང༌། རང་ལ་དམིགས་པའི་སེམས་ཅན་མང་པོ་གསོད་པ་རྣམས་སྤོང་བ་དམ་བཅའ་བྱས་ཤིང༌། སྟོབས་ཆེན་པོས་མྱུར་དུ་འགྲུབ་པར་བྱས་སོ།།
དེ་ནས་སློབ་དཔོན་ཆེན་པོ་རྣམས་དང་ཡུལ་གྱི་གཙོ་བོ་དག་གིས་ཀྱང་རང་རང་གི་སྦྱོར་བས་འབུལ་བ་རྒྱ་ཆེར་བྱས་ཤིང༌། རྒྱལ་བློན་འབངས་ཀྱི་ཚོགས་དང་བཅས་པ་ཐམས་ཅད་བྱང་ཆུབ་ཀྱི་སྐལ་བ་ཅན་དུ་གྱུར་ཏོ།།
ཞྭ་དམར་སྤྲུལ་པའི་སྐུ་ནི། ཡུལ་དེའི་རྒྱལ་པོའི་སྲས་ཏེ་མཚན་ཟླ་བ་འོད་དཔག་མེད་དུ་བཏགས། གཟི་བརྗིད་ཆེན་པོ་དང་ལྡན་ཞིང་བློན་པོ་མང་པོས་བཀལ་ནས་ཡུལ་གཞན་ལ་གཏོང་མི་ཕོད་པ་ཞིག་ཡིན་པ་འདུག་ཀྱང༌། རྗེ་ཡབ་སྲས་ཞལ་མཐོང་ནས་འབྲལ་མི་ཕོད་པའི་དད་པ་ཆེན་པོས་གསང་སྟབས་སུ་ཕེབས་པའི་བཀའ་ཕྲོས་གནང་ངོ༌།།
དེ་ནས་ལྗང་རྒྱལ་པོས་ཀྱང་ཀརྨ་པ་མགོ་ལོག་ཡུལ་དུ་ཕེབས་པར་ཤེས་ཏེ། ཞབས་འབྲིང་སྒར་པ་མང་པོ་བཏང་བ་དང༌། མགོ་ལོག་གི་ཡུལ་སྒར་པའི་གུར་ལ་སོགས་པས་ཁྱབ་ཅིང༌། ཚུལ་དེ་དག་ཕ་རོལ་གྱི་བསམ་པ་ངན་པ་དག་གིས་ཐོས་ཏེ། ལམ་འཕྲང་ཐམས་ཅད་དམག་གིས་བསྡམས་པས། སྐུ་སྐྱེ་གཉིས་སླར་ཕེབས་པར་བྱས་རྗེ་ཉིད་བྲེལ་བའི་སེབ་ཏུ་རྫུས་སྟབས་མཛད། སྒར་པ་བྱིངས་ཀྱིས་ཟེ་ཐབ་ལེན་ཞིང་ཕེབས་སོ། །དེའི་ཚེ་རྟ་རོ་དག་གཟིགས་ནས་སྤྱན་ཆབ་བསིལ་ཞིང་འཐབ་གྲོས་བྱེད་པ་ལ་མི་དགྱེས་ཤིང་བཀའ་སྐྱོན་གནང༌། ཐུགས་ངེས་འབྱུང་དང༌། སྙིང་རྗེ་ཆེན་པོའི་རྣམ་འགྱུར་གསལ་པོར་སྟོན་ནོ།།
སྐབས་འདི་ཡང་མདོ་སྡེ་མྱང་འདས་ལས། བསྟན་པ་ལྔ་བརྒྱ་མཐའ་མ་ལ་བབ་པ་ན། དགེ་སློང་ཚུལ་ཁྲིམས་དང་ལྡན་པ་སྲུང་བའི་ཕྱིར། དགེ་བསྙེན་མཚོན་ཆ་ཐོགས་པ་འགྲོ་བར་བྱའོ། །ཞེས་འབྱུང་བ་ལྟ་བུའོ། །དེའི་ཚེ་སྤྲུལ་པའི་དམག་སྐྱེད་པ་ཡིན་ཞེས་བསྔགས་བརྗོད་བྱས། བསྐལ་པ་བཟང་པོའི་བྱང་ཆུབ་སེམས་དཔའ་རྣམས་ལ་ལག་ན་རྡོ་རྗེ་ཕྱི་བཞིན་དུ་འབྲེང་བས་བར་ཆད་སྟོབས་ཆེན་པོ་རྣམས་ངེས་པར་བསྲུང་བའི་རྟགས་ཀྱི་འཕྲེང་ལྡེམས་ཀྱི་དམག་རྣམས་དོན་མེད་དུ་ཞོགས་སྟབས་ཆེན་ལོངས་ཏེ་བྲོས་ནས་ཉེས་སྐྱོན་མེད་པར་ལྗང་དུ་ཕེབས་སོ།།
དེ་ནས་སྤྲུལ་པའི་སྐུ་བྱང་ཆུབ་སེམས་དཔའ་གཞོན་ནུར་གྱུར་པ་དེ་དག་ལ་སོགས་པ་ཚེ་དང་ལྡན་པ་སྟོང་ཕྲག་གསུམ་ཙམ་ཞིག་དུས་བཟང་པོ་ཞིག་ལ་རབ་ཏུ་བྱུང་ཞིང་བསྙེན་པར་རྫོགས་པར་མཛད་དེ། ལུང་ཞུ་བ་ལས་འབྱུང་བ་འདུལ་བ་འཛིན་པ་མཚོ་སྣ་པའི་ཕྱག་ལེན་ཐག་རྒྱ་མའི་ལུགས་ཤིན་ཏུ་སྟོབས་ཆེ་བའི་བསྟན་པའི་བྱ་བ་སྟེ། དུས་གཅིག་ལ་རབ་བྱུང་བསྙེན་རྫོགས་སྟོབས་དེ་ལྟ་བུ་བོད་གངས་ཅན་གྱི་སའི་ཕྱོགས་གཞན་གང་དུ་ཡང་སྔོན་ཆད་མ་བྱུང་ཞིང༌། དེ་བཞིན་གཤེགས་པའི་འཕྲིན་ལས་ཀྱི་སྟོབས་ཆེན་པོ་ངོ་མཚར་རྨད་དུ་བྱུང་བའི་ཆོས་དང་ལྡན་པའོ།།
ཡང་བར་བར་དུ་ཆོས་གྲལ་བརྗེ་ནས། མཐའི་སྤྲང་པོ་ངན་ལོང་ཐམས་ཅད་སྐུའི་མདུན་དུ་འཇོག་པར་མཛད་ཅིང༌། སྐྱུགས་བྲོ་དང་བརྙས་བཅོས་མི་གནང་བར། བཀའ་ལྷུག་པར་སྩོལ་ཞིང་སྤྲང་པོ་རྣམས་ལ་མེ་ལྕགས་དང་སྙུང་བུ་དང་ཁབ་ལ་སོགས་པ་དག་ཕུལ་ཞིག་གསུངས་བརྩེ་བས་བཞེས་ཏེ། དེ་དག་ལ་ཇ་གོས་དར་ལ་སོགས་པ་གནང་སྦྱིན་རྒྱ་ཆེར་སྩོལ་བ་ཡང་ཡང་མཛད།
གཞན་ཡང་ཆོས་ཞུ་བ་ཐམས་ཅད་ལ་མཁྱེན་པ་དང་བརྩེ་བའི་སྤྱན་ཡངས་པོས་ཡང་ཡང་གཟིགས་པ་མཛད་དེ། ཐུགས་རྗེའི་ཟིལ་གྱིས་ཉལ་བ་དང༌། སྙེས་པ་དང༌། ཁྲེས་པ་དང༌། གཏམ་སྨྲ་བ་སོགས་ཅི་ཡང་མི་ནུས་པར། ཐལ་མོ་སྦྱར་ནས་རྩེ་གཅིག་ཏུ་དད་པ་ཆེན་པོས་ཉན་པར་བྱེད་ཅིང༌། སངས་རྒྱས་ཀྱི་མཛད་པ་དང༌། བྱང་ཆུབ་སེམས་དཔའི་རྣམ་ཐར་ངེས་པར་འབྱུང་བ་མང་པོའི་སྐབས་དག་ཏུ་རྗེ་ཉིད་སྤྱན་ཆབ་བསིལ་ནས་ཡུན་རིང་པོའི་བར་ཏིང་ངེ་འཛིན་དུ་བཞུགས། སྐུའི་ཉེ་འཁོར་ན་ཡོད་པ་ཕལ་ཆེར་ཡང་དད་པའི་མཆི་མ་འཁྲུག་ཅིང་ལུས་ཀྱི་བ་སྤུ་གཡོས་པའི་དད་པའི་ཉམས་ཆེན་པོ་བསྐྱེད་དོ།།
དེ་ལྟ་བུའི་གདུལ་བྱ་ཐམས་ཅད་ཀྱིས་བྱང་ཆུབ་ཏུ་ལུང་བསྟན་ངེས་པར་ཐོབ་པ་མདོ་སྡེ་རེ་རེའི་ཆེ་བའི་ཡོན་ཏན་བསྟན་པ་ལས་ཤེས་ཤིང༌། དཔའ་བར་འགྲོ་བའི་ཏིང་ངེ་འཛིན་གྱི་མདོ་ལས། བློ་གྲོས་བརྟན་པ་བཞི་པོ་འདི་དག་ནི། བྱང་ཆུབ་སེམས་དཔའ་རྣམས་ཀྱི་ལུང་བསྟན་པའོ། །ཞེས་བྱང་ཆུབ་ཏུ་སེམས་མ་སྐྱེད་པར་ལུང་བསྟན་པ་དང༌། སེམས་སྐྱེད་མ་ཐག་ཏུ་ལུང་བསྟན་པ་དང༌། གསང་སྟེ་ལུང་བསྟན་པ་དང༌། མངོན་སུམ་དུ་ལུང་བསྟན་པ་ཐབས་ཇི་ལྟར་གསུངས་པ་བཞིན་ནོ།།
ཡེ་ཤེས་རྡོ་རྗེ་ཡང་ང་རང་ཡིན་ཞེས་གསུངས་བ་སོགས། དཔལ་འབྲུག་པ་རིན་པོ་ཆེ་རྒྱལ་བའི་སྲས་ངག་དབང་བདུད་འཇོམས་རྣམ་རྒྱལ་གྱིས་གསན་ཏེ། སྤྱན་རས་གཟིགས་ཀྱི་སྤྲུལ་པའི་སྐུ་ཕན་ཚུན་ཐུགས་དངས་ཤིང་གུས་པའི་རྣམ་འགྱུར་དང༌། སངས་རྒྱས་ཀྱི་བསྟན་པ་སྤྱི་དང༌། ཁྱད་པར་བཀའ་བརྒྱུད་ཀྱི་བསྟན་པ་ལ་དགོངས་ཏེ། སྤྲུལ་པའི་སྐུ་རྒྱུན་མི་གཅོད་ཅིང་རིམ་པར་ཕེབས་དགོས་པའི་ཞུ་འཕྲིན་རྗེ་ཉིད་ཀྱིས་ཕྱག་བཟོ་སྤྱན་རས་གཟིགས་ཕྱག་སྟོང་སྤྱན་སྟོང་གི་སྐུའི་སྤར་གཅིག་ལས་དུ་མར་འཕེལ་བའི་རྟེན་ཅིང་འབྲེལ་བར་འབྱུང་བ་དང་བཅས་གསོལ་བ་འདེབས་པར་མཛད་དོ།།
ཡང་སྐབས་ཤིག་ཚོགས་གཏམ་གནང་སྟེ། ང་ཧོར་རྒན་མ་ཎི་འདྲེན་པ་བཞིན་དུ་ཐོ་རངས་མ་ཎི་རེ་འདྲེན་པ་ཡིན་པས། དུས་ཚོད་འཛིན་པའི་བྱ་ཕོ་ཞིག་ཕུལ་ཞིག་གསུངས་པས། ཀརྨ་པ་བྱ་ལ་དགྱེས་པ་འདུག་ཟེར་བྱ་འབུལ་མི་ཤིན་ཏུ་མང་བར་བྱུང་ནས་བཞུགས་ས་དེའི་ཉེ་འཁོར་ཐམས་ཅད་དུ་བྱའི་ཁྱུས་གང་བར་གྱུར་ཅིང༌། དེ་དག་ལ་ཐུགས་བརྩེ་བས་ཉིན་རེ་བཞིན་ནས་ཁལ་གཉིས་གསུམ་ལྟོ་ལ་ཐོར་བར་མཛད།
ཡང་ཁྱི་རྒན་དག་བརྩེ་བས་གསོ་བར་མཛད་པས། ཀརྨ་པ་དགྱེས་པ་འདུག་ཟེར་གཞན་གྱིས་ཀྱང་འབུལ་ལ། སྙིང་རྗེའི་དབང་ལས་ལ་ཕར་རྒྱབ་དང༌། ཡུལ་གཞན་ན་ཁྱི་རྒན་དང་རྟ་རྒན་དག་ཡོད་པ་ཡང་མངོན་པར་མཁྱེན་ནས་ལེན་མི་གཏོང་བར་མཛད་ནས་ཐུགས་སྙིང་རྗེ་ཆེན་པོས་གསོ་བར་མཛད་དོ།།
དེ་བཞིན་དུ་སེམས་ཅན་སྡུག་བསྔལ་ཅན་གང་གཟིགས་ཀྱང་བརྩེ་ཤས་ཆེན་པོ་གནང་ཞིང༌། སྤྲང་པོ་གནས་སྐོར་བ་དག་ལའང་བཀའ་ལྷུག་པར་སྩོལ་ཞིང་གནང་སྦྱིན་མཛད། ཆོས་ཀྱང་གསུངས། སྒར་པ་ཆོས་མཐུན་སྙོམ་ཆུང་གི་རིས་ལའང་ཐུགས་ལྷག་པར་བརྩེ་ཞིང༌། སྐུ་ཞོགས་དབུས་གཙང་དུ་བཞུགས་པའི་དུས་འདི་འདྲ་མིན་གསུངས། གབ་འགྱིང་མི་མངའ། འཕགས་པ་སྤྱན་རས་གཟིགས་ལ་དགེ་སློང་རབ་གསལ་གཞོན་ནུས་བསྟོད་པ་བཞིན་ནོ།།
སྐུ་སྐྱེ་སྤྲུལ་པའི་སྐུ་རྣམས་ཀྱི་སྐུ་ཞོགས་སུ་ཕྱག་རྗེ་མཛད་པ་དང༌། ནོར་བུ་བཟང་པོ་གསུངས་དགྱེས་པའི་ཚུལ་དང༌། ཆེ་འགྱིང་གི་རྣམ་པ་བྱུང་བ་ན་ངས་ནི་བླ་མ་ཆོས་ཀྱི་དབང་ཕྱུག་དེའི་ན་བཟའ་ཞུ་བ་དང༌། གཟིམ་ཆུང་གི་སྒོར་སྡོད་པ་སོགས་བྱས། ཁྱེད་རྣམས་ལྟ་བུ་མིན་གསུངས། ཆོས་ཀྱི་གཏམ་ཞུས་ན་ལྷག་པར་ཡང་དགྱེས་ཤིང་སློབ་གཉེར་བྱེད་དགོས་ཚུལ་གསུངས།
འཇིག་རྟེན་གྱི་གཏམ་ཞུས་ན་མི་མཉེས་པ་མཛད། གཞན་ཕྱོགས་ལ་ཚིག་མི་ལེགས་པ་ཙམ་ཞུས་ཀྱང༌། དེ་ལྟར་མི་རུང་ཁོ་བོ་ཚོ་བསོད་ནམས་ཅན་ཡིན་པས་སྐུར་པ་བཏབ་ན་རང་ལ་གནོད་གསུངས། གཞན་ཕྱོགས་ནས་དམག་གཤོམས་པ་སོགས་བྱས་ཀྱང་མངོན་པར་མཁྱེན་ནས་རི་དྭགས་ཅང་ཤེས་ལྟར། དབེན་པ་དག་ལ་ཕེབས་ཤིང་སེམས་ཅན་གྱི་ལས་ངན་དུ་དགོངས་པ་མ་གཏོགས། ཁྲོ་བ་དང༌། འཁོན་དུ་འཛིན་པ་དང༌། ཞེ་རུ་སྡང་བའི་ཚུལ་སྐད་ཅིག་ཀྱང་མི་མཛད།
ཕ་རོལ་པོ་དེ་དག་གི་སྡིག་པ་སྦྱོང་བའི་ཕྱིར་ཡང་མཆོད་རྟེན་མང་པོ་བཞེངས་པ་དང༌། རྒྱལ་བའི་བཀའ་འགྱུར་སྒྲོགས་པ་དང༌། ངན་སོང་སྦྱོང་བའི་ཆོ་ག་མང་པོ་མཛད་པས། གཞན་སྡེ་དག་ཀྱང་ལྷག་པར་དད་ཅིང་རྗེ་ཉིད་ཀྱི་སྐུས་རེག་པའི་ས་དང་རྡོ་ཕྱིན་ཆད་ལ་བྱིན་བརླབས་ཞུ་བར་བྱེད་དོ། །མཐའི་རྒྱལ་པོ་དག་གིས་ཕྱག་རྗེ་གྲུབ་ཚུལ་བྱུང་ཡང༌། དུ་རུ་ཀ་དང་འབྲེལ་མི་བྱེད་གསུངས། དམག་ཤོམས་ལ་སོགས་པ་ལྟ་ཅི་སྨོས། ཆོས་སྐྱོང་བ་ལ་སོགས་མཐུ་དྲག་སྔགས་ཀྱི་རིགས་ཅིག་ཀྱང་མི་བྱེད།
ཐུགས་དམ་གྱི་གཙོ་བོ་སྙིང་རྗེ་ཆེན་པོའི་ཏིང་ངེ་འཛིན་གྱི་ངང་ནས་མ་ཎིའི་བཟླས་བརྗོད་དང༌། འཇམ་དཔལ་གྱི་མཚན་ཡང་དག་པར་བརྗོད་པ་དང༌། ལེའུ་བདུན་མ་དང༌། ཡན་ལག་བརྒྱད་པ་སོགས་རྒྱུད་མངས་ཀྱི་སྒྲ་ལ་བརྟེན་ནས་མཛད་པས་རྨོངས་པ་ཨ་འཐས་དག་གི་བློ་ལ་ཤོང་བ་དཀའ་ཡང༌། སངས་རྒྱས་ཕལ་པོ་ཆེའི་མདོ་ལས། བྱང་ཆུབ་སེམས་དཔའི་རྣམ་ཐར་མང་པོ་འབྱུང་བ་དག་དང་མཐུན་ཞིང༌། ཤེས་རབ་ཀྱི་ཕ་རོལ་ཏུ་ཕྱིན་པ་ལས། མདོ་སྡུད་པ།
མཐུ་ཆེ་བ་དག་ཇི་ལྟར་ཕྱིར་མི་ལྡོག་འགྱུར་བ། །དེ་ལྟར་ཡོན་ཏན་ཕྱོགས་ཙམ་རྒྱལ་བས་ལུང་བསྟན་གསོལ། །ཐ་དད་འདུ་ཤེས་བྲལ་ཞིང་ཚིག་དང་ལྡན་པར་སྨྲ། །དགེ་སྦྱོང་དག་དང་བྲམ་ཟེ་གཞན་ལ་བརྟེན་མི་བྱེད། །མཁས་པ་དུས་གསུམ་རྟག་ཏུ་ངན་སོང་གསུམ་པོ་སྤོངས། །དེ་དག་དགེ་བ་བཅུ་ཡི་ལས་ལམ་མངོན་པར་བརྩོན། །ཟང་ཟིང་མེད་པར་འགྲོ་ལ་ཆོས་ནི་རྗེས་སུ་སྟོན། །ཆོས་ལ་གཅིག་ཏུ་དགའ་ཞིང་འཇམ་པའི་ཚིག་དང་ལྡན། །འགྲོ་འཆག་ཉལ་དང་འདུག་པར་ཤེས་བཞིན་རབ་ཏུ་ལྡན། །གཉའ་ཤིང་གང་ཙམ་བལྟ་ཞིང་འགྲོ་ལ་སེམས་འཁྲུལ་མེད།།
ཡང་ཕལ་པོ་ཆེའི་མདོ་ལས། རྒྱལ་བའི་དབང་པོ་ཐོབ་པས་རྟག་ཏུ་དབང་པོ་ཏིང་འཛིན་དབང་ལ་རབ་ཏུ་གནས། །བསམ་པ་དག་ཅིང་གཡོ་སྒྱུ་རྣམས་དང་བྲལ་ཏེ་ལྷག་པའི་བསམ་པ་མངོན་སུམ་བཞུགས། །མོས་པའི་བསམ་པ་རྣམ་པ་སྣ་ཚོགས་ཐ་དད་འགྲོ་བ་དག་ལ་རབ་ཏུ་སྟོན། །བག་ཆགས་ཐམས་ཅད་སྤང་ནས་སྤྱོད་པ་དམ་པ་རབ་ཏུ་འཛིན། །ནན་ཏན་བྱ་བ་གྲུབ་པའི་ཡེ་ཤེས་མཁས་པ་ཐམས་ཅད་མཁྱེན་པ་འཚང་ཡང་རྒྱ། །ཞེས་དང༌།
རྒྱལ་བ་རྣམས་ཀྱི་འཕྲིན་ལས་གང་ཡིན་ཡེ་ཤེས་སྤྱོད་པ་ལྷག་པའི་བསམ་པས་འཛིན། །ང་རྒྱལ་ལས་རྣམ་རྣམས་པར་སྤངས་ཏེ་རྟག་ཏུ་ཡེ་ཤེས་ཀྱིས་ཀྱང་བྱ་བ་བྱེད། །བདུད་རྣསས་བྱིན་གྱིས་རླབས་བཅོམ་མཁས་པ་དེ་དག་སངས་རྒྱས་བྱིན་གྱིས་བརླབས་ཀྱི་འཕགས།།
ཞེས་པའི་ཚིགས་སུ་བཅད་པ་འདི་དག་ཀྱང་རྒྱལ་བའི་དབང་པོ་ཀརྨ་པ་འདིའི་མཚན་དང་མཛད་པ་དོན་དང་མཐུན་པར་བསྟན་ཞིང༌། འཕགས་པའི་གང་ཟག་རྣམས་ཀྱི་རྒྱལ་པོ་འདི་ལྟ་བུུ་ལ་འཇིག་རྟེན་དང་འགལ་བའི་སྐྱོན་ཡོད་ཟེར་ན་མ་གཏོགས། ཆོས་དང་འགལ་བའི་སྐྱོན་དགྲ་གཉེན་སུས་ཀྱང་གདགས་པར་མི་ནུས་ཏེ། ནང་དོན་ཕྱོགས་ཀྱི་ཡོན་ཏན་ནི་ཆེར་མི་གསུངས་བས་ཤེས་དཀའ།
ཕྱིའི་རྟགས་ཀྱིས་རྗེས་སུ་དཔག་པས། སྐུ་གསུང་ཐུགས་ཀྱི་རང་བཞིན་གྱི་མཛད་སྤྱོད་ཐམས་ཅད་ཀྱི་མཐུན་སྣང་གྲུབ་པ་མཐོང་ཞིང་ཐོས་ལ། ཡོངས་སུ་གྲགས་པ་ཐམས་ཅད་ཀྱི་མགོན་པོ་བྱམས་པས། བྱང་ཆུབ་སེམས་དཔའི་སྤྱོད་པ་རླབས་པོ་ཆེ་གསུངས་པ་ས་དང་ཡོངས་སུ་མཐུན་ཞིང་ཕྱི་རོལ་དུ་གྱུར་པ་ཅུང་ཟད་ཀྱང་མི་སྣང་བའི་ཕྱིར་རོ།།
རྟག་ཏུ་རིན་ཆེན་བདུན་ལྟ་བུའི། །བྱང་ཆུབ་ཡན་ལག་རྣམས་ཀྱིས་བསྐོར།།མདོ་རྒྱན་ལེའུ་༡༩
རེ་ཞིག་དེ་ཙམ་སྟེ། རྣམ་པར་ཐར་པའི་གཏམ་གྱི་འཕྲོས་རྒྱ་ཆེར་སླར་ཡང་འབྱུང་བར་འགྱུར་རོ།།
གཞན་ཡང་གསང་བའི་རྣམ་པར་ཐར་པ་བསམ་གྱིས་མི་ཁྱབ་པའི་ཚུར་རོལ་མཐོང་བའི་བློའི་སྤྱོད་ཡུལ་མ་ཡིན་ཀྱང༌། རྗེ་ཉིད་རང་གི་སྐུ་བསྟོད་བརྟན་བཞུགས་གསུངས་པ་འདི་དག་གི་ཚིག་དོན་ལ་བརྟགས་ཤིང་དཔྱད་པས་ཀྱང་དད་ལྡན་བློ་མིག་དང་ལྡན་པས་ཕྱོགས་ཙམ་རྟོགས་ནུས་སོ།།
རྒྱལ་བའི་ཞིང་རྣམས་སྣང་བས་ཁྱབ་བྱས་པས། །འགྲོ་མང་མཐའ་ཡས་ཇི་སྙེད་སྐྱབས་སོང་བ། །རྣམ་པར་གྲོལ་བའི་ཐུགས་རྗེ་ཆེ་མངའ་བའི། །རིགས་ཀྱི་བདག་པོ་བསྐལ་པར་འཚོ་གཞེས་གསོལ། །མ་འདྲེས་དམ་པའི་ཆོས་ཚུལ་ཇི་སྙེད་ཀུན། །གསུང་ཅིག་སྒྲ་དབྱངས་ཀུན་གྱི་རྗེས་འཇུག་ཆོས། །སྟོན་བཞིན་གདུལ་བྱ་སྨིན་པའི་བཀའ་དྲིན་གྱིས། །ཟབ་མོའི་ལྟ་བའི་ངེས་དོན་བསྟན་དུ་གསོལ། །ཏིང་འཛིན་བྱེ་བ་བརྒྱ་ཡི་མཛོད་འཛིན་ཅིང༌། །སྤྲུལ་པ་བྱེ་བ་བརྒྱ་ཡང་ཅིག་ཅར་སྟོན། །སེམས་ཅན་ཁམས་དབང་མོས་པ་བག་ལ་ཉལ། །མཁྱེན་པའི་ཡེ་ཤེས་མངའ་བའི་ཐུགས་རྗེ་ཅན། །སྲོག་ཆགས་ཚོགས་རྣམས་སྲིད་ལས་བསྒྲལ་དུ་གསོལ།།
ད་ལྟ་སྔོན་གྱི་འདུ་ཁང་ཉམས་གསོ་གནང་བའི་ནང་སྔོན་གྱི་སྐུ་བརྙན་དེ་དག་གི་སྐུ་ཚབ་གསར་བཞེངས་གནང་བ་དང་། ལྡེབས་རིས་རྙིང་མ་མང་པོ་བཅས་མཇལ་རྒྱུ་ཡོད། དགོན་དེར་རྡོ་རིང་ཞིག་ཡོད་པ་དེ་ནི་ཇུན་གར་དམག་དུས་བྱམས་པ་གཏོར་རྩིས་བྱས་ཏེ་དབུ་བཏུམས་ནས་བཞག་པ་ལ་དབུ་སྐྲ་སྐྱེས་པས་ཡ་མཚན་སྐྱེས་ཏེ་དགོན་པ་མ་གཏོར་བ་དང་རྡོ་རིང་དེའང་ཕུལ་ཞེས་ཟེར། ཡང་དགོན་དེ་ནས་རྐང་ཐང་མར་ཆུ་ཚོད་གསུམ་ཙམ་སོང་ན་ཀོ་ཐང་ཞེས་པར་ར་ལུང་དགོན་ལྟག་འོག་ཅེས་བཙུན་དགོན་གཉིས་ཀྱི་རྗེས་ཤུལ་གྱང་གོག་ཡོད་སར་ད་ལྟ་གསར་བཞེངས་མཆོད་རྟེན་ཞིག་མཇལ་རྒྱུ་ཡོད།
ཡོངས་གྲགས་སུ་རྫ་དཔལ་སྤྲུལ་རིན་པོ་ཆེ་ཞུ་བ་མཆོག་ནི་རབ་བྱུང་བཅུ་བཞི་པའི་ས་འབྲུག ལོར་ཁམས་བྱང་འབྲོག་དགེ་རྩེ་རྫ་ཆུ་ཁའི་སྡེར་གཏོགས་རྒྱལ་ཐོག་ཅེས་པའི་གདུང་ལས་སྐུ་འཁྲུངས།རྡོ་གྲུབ་ཆེན་འཇིགས་མེད་འཕྲིན་ལས་འོད་ཟེར་གྱིས་དཔལ་དགེ་བསམ་གཏན་ཕུན་ཚོགས་ཀྱི་སྤྲུལ་སྐུར་ངོས་བཟུང་།
དཔལ་སྤྲུལ་འཇིགས་མེད་ཆོས་ཀྱི་དབང་པོ་དང་རྫ་དཔལ་སྤྲུལ་རིན་པོ་ཆེ་མཆོག་མི་གཅིག་པ་ཡིན་མིན་གསལ་བོ་ཞིག་ཤེས་ཐུབ་མ་སོང་། བརྟག་བྱར་ལྷག་ཡོད།
གཙང་སྟོད་སྐྱིད་གྲོང་འཕགས་པ་ཝ་ཏིའི་ལྷ་ཁང་གི་ལྷོ་ཕྱོགས་གངས་ཞུར་མོ་ཞེས་པར་འཁྲུངས།
གདོང་པགས་མཐུག་པོས་ངོ་ཚ་བྲལ་བའི་ངང་ནས། གཞུང་ཕྱོགས་ཀྱིས་གནང་བའི་ཆབ་སྲིད་སྦྱིན་པ་ལེན་མ་དགོས་པ་བྱུང་བའི་རྒྱུ་རྐྱེན་གཙོ་བོ་ནི། ཁོ་ཚོས་སྔོན་ནས། ངས་བོད་ཀྱི་དེང་རབས་ལོ་རྒྱུས་ལ་རྒྱུས་མངའ་ཡོད་པ་ཤེས་སོང་བས་རེད། ངས་བོད་སྐད་བཤད་ཤེས་པས་མ་ཚད། ད་དུང་། ཉེ་རབས་བོད་ཀྱི་དཔོན་རིགས་ཀྱི་ཐབས་སྡུག་དང་། ལས་ངན་ལ་ཟུར་ཟ་བྱེད་བའི་ཆབ་སྲིད་སྙན་ངག་༡)ཅིག་རྩོམ་སྒྲིག་དང་། ལྷག་དུ། ངས་ལོ་རྒྱུས་ཀྱི་མཚམས་དེའི་ཞིབ་འཇུག་གི་ནང་དུ་མི་ཚེ་ཕྱེད་ཀ་ཙམ་བསྐྱེལ་བའི་བཀའ་བློན་ཟུར་ཁང་དབང་ཆེན་དགེ་ལེགས་ལགས་དང་འབྲེལ་བ་དམ་གཟབ་ཡོད་པ་དེའོ།
དོན་དངོས་ཐོག སྔོན་གྱི་བོད་གཞུང་གི་དཔོན་རིགས་མང་ཆེ་བས། ངས་བསོད་ཁང་ཆུང་བས་བྲིས་སྐད་ཀྱི་བོད་འབྲེལ་དཔེ་དེབ་ ཅིག་ལ་བཤུ་འབྲི་ཤུགས་ཆེན་བྱས་པའམ། ཡང་ན། དེ་དང་འབྲེལ་བ་བྱུང་བའི་ནོར་རྫོབ་ཀྱི་ལྟ་བ་འཛིན་གི་ཡོད་འདུག རྒྱུ་ཆ་དེ་ཚོས། སྔོན་གྱི་བོད་གཞུང་དཔོན་རིགས་ཁག་གིས། བབ་ཆགས་པའི་ཕྱི་རྒྱལ་བ་ཞིག་ལ་འཛིན་པའི་བསམ་འཆར་མེད་པ་བཟོ་རྒྱུ་ལ་བཀག་རྒྱ་ངེས་གཏན་བྱས་བྱུང་།
སྐབས། ང་ཚོས། ལོ་རྒྱུས་ཐོག་ལྷག་པའི་དོན་ཆེན་ཁག་གི་འགལ་འབྲེལ་ལ་ལྟ་བའི་བསམ་ཚུལ་བསྡུས་ནས་ཡོང་དུས། ངེས་པར། འོག་གི་དོགས་གནད་ཁག་ནས། ལྟ་ཚུལ་དེ་ཚོ་ལ། བཏང་སྙོམས་ཞིག་རག་ཐབས་བྱེད་རྒྱུ་རེད།
ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱང་། གོ་མིན་སྲིད་གཞུང་དང་འདྲ་བར་ཚང་མས་བོད་ནི་"མེས་རྒྱལ་"གྱི་མངའ་འོག་ན་ཁ་བྲལ་ཐབས་མེད་པའི་སྲིད་ཇུས་དེ་རང་བོད་ལ་འཇུག་པའི་སྲིད་ཇུས་ཀྱི་དམིགས་ཚད་ལ་རྩི་གི་ཡོད།1950ལོའི་ཟླ་བ་བཅུ་པར་མི་དམངས་བཅིངས་གྲོལ་དམག་བོད་ལ་སླེབས་པ་དང་། 1951ལོའི་ཟླ་བར་ལྔ་པར་རྒྱལ་བ་སྐུ་ཕྲིང་བཅུ་བཞི་པས་སྣེ་ཁྲིད་པའི་བོད་ཀྱི་ས་གནས་སྲིད་གཞུང་གིས་དོན་ཚན་བཅུ་འདུན་ལ་ས་ཡིག་བཀོད་པ་རེད། དེ་ནས་བཟུང་བོད་དེ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མངའ་ཁོངས་རང་སྐྱོངས་ལྗོངས་ཤིག་ཏུ་འགྱུར་བ་རེད།
སྟོད་ཆའི་ནང་གསལ་བཤད་ཀྱི་ཁ་བྱང་དང་གཙོ་གནས་ནི་1933ལོར་རྒྱལ་བ་སྐུ་ཕྲིང་བཅུ་གསུམ་མྱ་ངན་ལས་འདས་རྗེས་བོད་ཀྱི་ཆབ་སྲིད་ཀྱི་རྣམ་པ་དང་དེ་དང་མཉམ་དུ། རྒྱལ་བ་སྐུ་ཕྲེང་བཅུ་གསུམ་པའི་དབང་བསྒྱུར་དུས་སྐབས་ནང་གི་གལ་ཆེན་ལོ་རྒྱུས་གནས་ཚུལ་ལ་ཡང་རྟོགས་ཞིབ་བྱས་ཡོད། དེ་དུས་བོད་ཆིང་རྒྱལ་རབས་ཀྱིས་དབང་བསྒྱུར་ལས་
མཐར་ཏེ་རང་བཙན་གྱི་གོ་གནས་ཐོབ་ཡོད། སྨད་ཆའི་ནང་བརྗོད་རྒྱུ་ནི་1941-1950ལོར་སྟག་བྲག་གིས་སྲིད་སྐྱོང་བའི་དུས་སྐབས་དང་རྒྱལ་བ་བཅུ་བཞི་བས་སྲིད་སྐྱོང་བའི་དུས་སྐབས་ནང་འཇིག་ལ་ཉེ་བའི་སེར་མོ་བའི་རྒྱལ་ཁམས་ཀྱི་ལོ་རྒྱུས་ཡིན།
ངས་དེང་དུས་བོད་ཀྱི་རྒྱ་བོད་མི་རིགས་ལ་དཀའ་སྡུག་འདི་འདྲ་མྱང་བར་གདུང་སེམས་ཆེན་པོ་བསྐྱེད་གི་ཡོད། དོན་དངོས་ཐོག་དེབ་འདི་ཁོ་ཚོའི་ཆེད་དུས་བྲིས་པ་ཡིན་ལ། ངས་རེ་བ་ལ་བོད་ཀྱི་དེང་རབས་ལོ་རྒྱུས་ཞིབ་འཇུག་གི་ཐོག་ཏུ། ལྟ་ཚུལ་གསར་རྐྱང་གཅིག་བརྗོད་འདོད་ཡོད། དེས་མི་རྣམས་ལ་དྲང་བདེན་གྱི་ལོ་རྒྱུས་ཤེས་རུ་བཅུག་འདོད་པ་ལས། ད་ལྟའི་ཆབ་སྲིད་ཀྱི་ཁེ་ཕན་ལ་བསམ་ནས་འདས་སོང་ལ་གདིང་འཇོག་བྱ་བ་ནི་རྩ་བ་ནས་མིན།
ཨ་རིའི་རྒྱལ་གཞུང་ཡིག་ཚགས་ཁང་དུ། ཨ་རིའི་སྤྱི་ཁྱབ་ཁང་ནས། སྤྱི་ལོ་༡༩༤༢–༡༩༥༢ལོར་བོད་དོན་སྐོར་ལ་གྲོས་མོལ་བའི་དཔྱད་གཞིའི་ཡིག་ཆ་འདུས་པ་ཞིག་ཉར་ཚགས་བྱས་འདུག དེའི་ནང་དུ་རྒྱ་དབྱིན་བོད་གསུམ་གྱི་མ་ཡིག་དང་དབྱིན་ཧིན་ཡིག་ཚགས་ཡིག་ཆ་སོགས་ཚུད་ཡོད། ཨ་རིའི་གཞུང་གིས་དུས་སྐབས་དེ་གའི་ཡིག་ཚགས་ཡིག་ཆ་མ་ལུས་ཕྱི་བསྒྲགས་བྱས་མེད་ནའང་། བེད་སྤྱོད་བཏང་ཆོག་པའི་ཡིག་ཚགས་ཡིག་ཆ་དེ་ཚོས། སྔར་བཞིན་ང་ཚོའི་ཞིབ་འཇུག་ལས་ཀ་(ལྷག་པར་དུ་སྤྱི་ལོ་༡༩༤༢–༡༩༥༢ལོའི་བར་གྱི་དུས་སྐབས་དེའི་བོད་ཀྱི་ཞིབ་འཇུག་)ལ་ཡིད་རྟོན་འཕིགས་པའི་རྒྱ་རྟེན་གནང་ཡོད།
རྒྱ་གར་སྲིད་གཞུང་གིས། སྤྱི་ལོ་༡༩༡༣–༡༩༥༡ལོའི་བར་གྱི་བོད་འབྲེལ་བསྐོར་གྱི་ཡིག་ཚགས་དང་ཡིག་ཆ་ཕྱི་བསྒྲགས་བྱེད་མེད་ནའང་། རྒྱ་གར་དོན་གཅོད་ལས་ཁུངས་དང་། སྤྱི་པའི་ཡིག་ཚགས་ཁང་དུ། བོད་འབྲེལ་བསྐོར་གྱི་ཡིག་ཚགས་རྒྱུ་ཆ་མང་པོ་རྙེད་ཐུབ། ཡིག་ཚགས་དེ་ཚོ་ནི། རྒྱ་གར་དབྱིན་ཇིའི་མི་སེར་སྤེལ་ཡུལ་དུ་གྱུར་རྗེས་སུ། དབྱིན་ཇི་ལ་སྐྱེལ་ཕུལ་བྱས་པ་དང་། ད་དུང་རྒྱ་གར་རང་བཙན་ཐོབ་རྗེས་ཀྱི་བོད་འབྲེལ་བསྐོར་གྱི་ཡིག་ཚགས་ཟིན་ཐོ་ཁ་ཤས་ཀྱང་ཡོད།
དེས་མ་ཚད། ང་རང་ཆེས་དགའ་འོས་པ་ནི་ངར་ཉམས་མྱོང་གིས་ཕྱུག་པ། ལས་ཀ་ལ་གཏིང་དཔོག་མཁས་པའི་རྩོམ་སྒྲིག་པ་དང་། ཚན་རིག་ཞིབ་འཇུག་གི་རོགས་སྐྱོར་མི་སྣ། དཔེ་བསྐྲུན་མི་སྣ་བཅས་ཀྱིས་རོགས་རམ་ཐོབ་པ་དེ་ཡིན། ཁོང་རྣམ་པ་ནི། འཕྲིན་ལས་རྡོ་རྗེ། ལི་ཁྲ་བདེ·དགེ་འུན་སྲི། ལོ་ལེ·དགོས་པོ། ལུང·རྗེ་ཨ་ལོན། ཁ་ལ·ཨོའོ་ལི་སྲི། སྦི་བདེ·ལོ་ཏི་སྲི། བདེ་གནའ·འེ་དགེ་དང་གའི་སྲའི་ཡ། དེ་དག་འཕུད། དབུས་ལེན·རྨའི་ཁེ་ལུན་དང་། ཁོང་གི་ལག་འོག་གི་ཅ་ལིད་བོས་ཉིས་ཡ་སློབ་ཆེན་དཔེ་སྐྲུན་ཁང་གི་ལས་མི་ཚོས་ང་ལ་རིན་ཐང་ལྡན་པའི་བསམ་འཆར་བཏོན་གནང་བྱུང་། འདི་ན་ལྷན་དུ་ཚང་མར་ཐུགས་རྗེ་ཆེ་ཞུ།
ངའི་ལོ་རྒྱུས་ལ་ཞིབ་འཇུག་སྐབས་ཀྱི་ལོ་སྐབས་དེ་རུ། བོད་ལ་ཀ་ལོན་སྦུག་ཏུ་འགྲེམ་སྤེལ་བྱེད་བཞིན་པའི་མེ་ལོང་ཞེས་པའི་ཚགས་པར་ཆུང་ཆུང་ཞིག་མ་གཏོགས་གཞན་པའི་རང་ངོས་ཀྱིས་གཉེར་བའི་ཚགས་པར་ཡོད་མ་རེད། ཚགས་པར་དེ་ཚོ་ཁ་ཤས་ནི་རྒྱ་གར་དུ་ཉར་ཡོད་པ་ལ། མང་ཆེ་བ་ནི་གཡེ་ལུའི་སློབ་ཆེན་གྱི་པེ་ནི་ཁེའི་དཔེ་མཛོད་ཁང་དུ་ཉར་ཚགས་བྱས་ཡོད། རྒྱ་གར་དོན་གཅོད་ལས་ཁུངས་སུ། བེད་སྤྱོད་རིན་ཐང་ཆེ་བའི་དབྱིན་ཡིག་ཚགས་པར་འབོར་ཆེན་ ཉར་ཚགས་བྱས་ཡོད།
མདོར་འདུས་ནས་བཤད། ངའི་བྲིས་པའི་དེབ་དེ་སྒྲུབ་བྱེད་ཀྱི་ཐོག་མའི་དཔྱད་གཞི་མང་ཆེ་བ་ནི་མིས་དེ་སྔོན་བེད་སྤྱོད་བཏང་མ་མྱོང་བ་ཤ་སྟག་རེད་འདུག
སྤྱི་ཐོག་ནས་བཤད་ན། དེབ་འདིས་མཁོ་སྟོན་བྱེད་པའི་ཞིབ་ཕྲའི་གནད་དོན་དང་། བོད་ཀྱི་ཉེ་རབས་ལོ་རྒྱུས་ལ་བཅངས་པའི་གོ་རྟོགས་ཚད་གཞི་ནི་སྔ་ནས་ད་བར། འགྲན་ཟླ་བྲལ་བ་ཞིག་རེད་སྙམ།
བོད་ཀྱི་ལོ་རྒྱུས་ཀྱི་དམིགས་གསལ་ཆབ་སྲིད་རང་བཞིན་གྱིས་ངས་ངེས་པར་དུས་དེབ་འདི་འབྲི་དུས་ཆ་གཞག་སའི་དཔྱད་གཞི་གསལ་བཤད་བྱ་དགོས་སྙམ། དེབ་འདིའི་དཔྱད་གཞིའི་ཡོངས་ཁུང་གཙོ་བོ་བཞི་ཡོད་དེ།
ཁ་ཐོག་བཅར་འདྲི་དང་སྔོན་གྱི་བོད་ས་གནས་སྲིད་གཞུང་གི་དཔོན་པོ་དང་གཞན་ལོ་རྒྱུས་ལ་དམིགས་གསལ་འབྲེལ་བ་ཡོད་པའི་མི་སྣའི་གཏམ་གླེང་། སྔོན་གྱི་བོད་གཞུང་དང་རྒྱ་གར། ཀྲུང་གོའི་དབུས་གཞུང་གི་དཔོན་པོའི་ཐོག་མའི་ཟིན་བྲིས། དབྱིན་ཇི་དང་རྒྱ་གར་སྲིད་གཞུང་། དབྱིན་ཇི་དང་། ཨ་རི་བཅས་ཀྱི་ཕྱི་འབྲེལ་དང་ཆབ་སྲིད་ཡིག་ཆ་འབོར་ཆེན། ཚགས་པར་དང་དེབ་ད་དུང་དཔྱད་རྩོམ་བཅས་ཡོད། དེ་དག་ནང་ཐོག་མའི་ཆབ་སྲིད་དཔྱད་གཞི་མང་པོ་སྣང་།
འཛམ་གླིང་དམག་ཆེན་གཉིས་པ་མཇུག་བསྒྲིལ་ལ་ཁ་ཡི་དུས་འབབ་ཀྱི་འགྱུར་བ་དང་། འགོག་རྒོལ།
རྒྱལ་བ་བཅུ་གསུམ་པ་དང་པན་ཆེན་དགུ་པའི་བར་གྱི་འགལ་བ་སེལ་ཐབས་ཀྱི་ཐོག་མའི་བྱ་འགུལ།
དེ་ནི་གཙོ་ཆེར་མཐོ་སྒང་གི་ཤར་ལྷོའི་རྒྱུད་ཀྱི་བོད་ལྗོངས་ཤར་ཕྱོགས་དང་སི་ཁྲོན་གྱི་ནུབ་ཕྱོགས་སུ་ཆགས་ཤིང་། ལྷོ་བྱང་ཕྱོགས་སུ་མཉམ་གཤིབ་ཏུ་སྟར་ཆགས་པར་བསྒྲིགས་པའི་རི་ཆེན་དང་ལུང་གཞུང་དུ་མ་ལས་གྲུབ་སྟེ། དེ་ལ་འཕྲེད་ཆོད་རི་རྒྱུད་དུ་བྱའོ།།
མདོ་དབུས་མཐོ་སྒང་གི་རི་རྒྱུད་གཙོ་ཆེ་བ་ཤར་ནུབ་འཁོར་ཕྱོགས་དང་ལྷོ་བྱང་འཁོར་ཕྱོགས་ཏེ་ཚན་པ་གཉིས་ཡོད།
ཤར་ནུབ་འཁོར་ཕྱོགས་ཀྱི་རི་རྒྱུད་ནི་ཕ་སྨིར་མཐོ་སྒང་ནས་ཤར་དུ་འགྱེད་འཕྲོ་རྣམ་པའི་འཕྲེལ་བསྣོལ་བྱས་ཏེ་བསྲིངས་ཡོད་པའི་མཐོ་སྒང་སྟེ།བྱང་ནས་ལྷོ་ལ་རིམ་བཞིན་ཆགས་པའི་རི་རྒྱུད་དྲུག་ཡོད།
ཁ་ལ་ཁུ་ནུ་ལ་དང་གདང་ལ་རི་རྒྱུད། ཁ་ལ་ཁུ་ནུ་ལ་དེ་ཕལ་ཆེ་བ་ཤིན་ཅང་དང་ཀ་ཤི་སྨིར་འབྲེལ་མཚམས་སུ་ཆགས་ཤིང་།བོད་ཁོངས་སུ་རི་དེ་ཤར་རྒྱུད་ཀྱི་ཆ་ཤས་ཙམ་ལས་མེད། གདང་ལ་རི་རྒྱུད་ནི་བོད་ལྗོངས་དང་མཚོ་སྔོན་གྱི་ས་མཚམས་དབྱེ་ཐིག་ལྟ་བུ་ཡིན།
ཨར་ཅག་རི་བོ་དང་མདོ་ལ། དེ་ནི་མཐོ་སྒང་གི་བྱང་སྣེར་ཆགས་ཏེ། མདངས་ཅན་ཉག་ག་ནི་རི་གཉིས་ཀྱི་དབྱེ་མཚམས་ཀྱི་ཐིག་ལེ་ཡིན།
དེ་ལྟར་བསྐྱར་ཞིབ་ཡང་ཞིབ་ནན་པོའི་ལུགས་སུ་བྱས་པའི་དེབ་ཆུང་འདི་ཉིད་ཁོ་བོ་སྒྱུད་ལུག་གི་བག་ཆགས་འཐུག་པ་དང་། རྒྱལ་ཁབ་ཕྱི་ནང་གང་སར་འགྲོ་བསྐྱོད་ཀྱིས་དུས་འགྱངས་རིམ་པར་སོང་སྟེ། ༢༠༡༡ ལོར་དུས་ཐོག་ཞུ་དག་མ་ཚར་ནས་དཔེ་སྐྲུན་ཕྱིན་འགྱངས་སོང་བ་ཡང་། བསྐྱར་ཞིབ་གྱི་གོ་སྐབས་ལྷུག་པོར་ཐོབ་པའི་གྲོགས་སུ་གྱུར་པས་སྤུས་དག་ཁུངས་བཙན་གྱི་ཆ་ལག་ཅིག་ཏུ་གྱུར་པ་རེད་བསམས།
འདི་ནི་ད་ཕན་དེང་རབས་ཀྱི་དག་ཞིང་དང་ལྷ་ཡུལ་བརྩི་ས་ཨ་རི་སོགས་ནུབ་ཕྱོགས་རྒྱལ་ཁབ་དུ་མར་གནས་སྡོད་ཀྱི་གོ་སྐབས་སྔ་ཕྱི་ཡོངས་རྫོགས་བློས་བཏང་གིས། ཚ་བ་དང་དུག་སྦྲང་གིས་བཙེས་པའི་ཡུལ་གྲུ་འདིར་ཨུ་ཚུགས་མཐའ་བསྐྱལ་བྱས་ནས་བསྡད་པའི་གྲུབ་དོན་གྱི་དཔང་རྟགས་ཆུང་ཆུང་ཞིག་ཡིན་ལ། མི་ཡུལ་ས་མཐར་འཁྱམ་པའི་ལྡོམ་པོ་བ་རྒྱལ་ཁབ་དང་ཕ་མ་མེད་པའི་མི་བུ་ཉམ་ཆུང་ཞིག་གིས་རང་གིས་མི་རིགས་ལ་བཞག་པའི་ལེགས་སྐྱེས་ཆུང་ཆུང་ཞིག་ཡིན་དྲན་གྱི་ཡོད།
མཐའ་དོན་རྒྱ་ཆེ་ཀློག་པ་པོ་ཚོས་ཚིག་དོན་རེ་རེ་ནས་གཟབ་ནན་ཀྱིས་གཟིགས་ཏེ་ཅིས་ཀྱང་ལེགས་སྤེལ་ཉེས་འགོག་གི་ལམ་སྟོན་གནང་རོགས་ཞུ་རྒྱུ་ཡིན།
དགེ་མིང་ཟུར་ཙམ་འདྲེན་པ་བེ་རི་དགེ་བཤེས་འཇིགས་མེད་དབང་རྒྱལ་གྱིས་གནས་མཆོག་ཝཱ་ར་ཎཱ་སི་ནས།
བཙན་བྱོལ་བའི་ཉེ་རབས་ལོ་རྒྱུས་ཀྱི་དབང་དུ་བྱས་ན། དྲུང་ཡིག་ལྷ་མོ་ཚེ་རིང་གིས་རྩོམ་སྒྲིག་གནང་པའི་《བཙན་རྒོལ་རྒྱལ་སྐྱོབ་》པོད་དྲུག་དང༌། ཆུ་བཞི་སྒང་དྲུག་གིས་བཏོན་པའི་《གློ་སྒྲིག་འཛུགས་ཀྱི་དངོས་ཡོད་ལོ་རྒྱུས་》པོད་གསུམ། ཕྲན་དང་ཆབ་མདོ་ཤེས་རབ་གཉིས་ཀྱིས་རྩོམ་སྒྲིག་བྱས་པའི་《ཆུ་སྒང་དམག་འཐབ་ལོ་རྒྱུས》སོགས་བར་ལམ་ནས་ཚོགས་སྡེ་ཁག་དུ་མས་བཙན་བྱོལ་སྤྱི་ཚོགས་ཀྱི་ཉེ་རབས་ཀྱི་ལོ་རྒྱུས་དེབ་ཐེར་གལ་ཆེ་དུ་མ་ཡང་གསར་རྩོམ་བྱས་འདུག་པ་ནས། བོད་ཀྱི་རྩོམ་རིག་གི་བྱ་བཞག་ལ་རང་བཞིན་གྱིས་ཕན་རླབས་ངེས་ཅན་རེ་བྱུང་ཡོད་པ་བཤད་མ་དགོས་པ་རེད།
སྤྱི་ལོ་ ༡༩༩༨ ལོར་ཆུང་ཚེ་རིང་དང་བསོད་ནམས་རྡོ་རྗེ་གཉིས་ཀྱིས་《བོད་མི་དམངས་འཆིང་བྱེད་ཀྱི་ལྕགས་སྒྲོག་》ཅེས་དོན་ཚན་བཅུ་བདུན་ལས་འཕྲོས་པའི་དཔྱད་བརྗོད་རིང་པོ་ཞིག་སྤེལ་གནང་མཛད་འདུག་པ་དེའི་ནང་དུ་བོད་རྒྱའི་ཉེ་རབས་ཀྱི་གནས་བབ་མང་པོ་ཞིག་ཁ་གསལ་ཞིང་གོ་བདེ་བའི་ལུགས་སུ་བཀྲལ་བས། ཉེ་བའི་བོད་རྒྱའི་གནས་བབ་ལ་ཐུགས་སྣང་གནང་མཁན་ཚོར་དུས་ཐོག་ཆར་པ་ལྟར་གྱུར་འདུག
དེ་རྗེས་གཞོན་སྐྱེས་ཤེས་ཡོན་དང་དྲང་ཚུགས་ཅན་འགའ་ཞིག་གིས་《ཟླ་གསལ་》དང༌། ཕྱི་ལོ་ ༡༩༧༤ ལོ་ནས་གཞོན་ནུ་ལྷན་ཚོགས་ཀྱིས་《རང་བཙན་》དུས་དེབ་གསར་དུ་འདོན་སྤེལ་གནང་འདུག དུས་དེབ་འདི་ཉིད་ལོ་གཅིག་ནང་ཐེངས་བཞི་རེ་དང་གཉིས་རེ་ཅི་རིགས་འདོན་འགྲེམས་ཀྱིས་ད་ལྟའང་མུ་མཐུད་བཞིན་པ་ཡིན་ལ། སྐབས་དང་དུས་ལ་འཁེལ་བའི་ཆབ་སྲིད་ཀྱི་གནད་དོན་གལ་ཆེ་འཁོད་དུ་མ་དུས་ཐོག་ཆར་པའི་དཔེ་ལྟར་སྨན་པའི་དུས་དེབ་ཅིག་ཀྱང་ཡིན།